上習庵陳先生
作者：趙孟堅
朝代：宋

paragraphs: 厥聞忠孝者，所出同一源。
子於所親孝，移忠理必然。
親賢亦子訓，忠節貴兩全。
殺身能成仁，揚名斯永延。
是亦孝所在，豈但知色難。
嘻其叔世風，本末嗟倒懸。
若曰能養耳，食美衣華鮮。
苟求胡弗至，側媚諂笑肩。
彼其良自多，喟歎達者觀。
向來歐陽公，拓落夷陵年。
夫人告之公，淡泊吾所安。
慎毋爲險變，守節當彌堅。
卓哉名母訓，紀歷伊誰傳。
恭惟奉常君，矢心直似弦。
立朝幾抗論，凜凜高回天。
力甦憒憒徒，若障狂瀾川。
人知君守固，當識君母賢。
想其勉勵時，諄勤誨膝邊。
怡愉一領解，心注靡變遷。
升而高爲天，下而沉爲淵。
但知慈訓在，此外浮雲焉。
茲來從吏隠，斲屋新數椽。
曲檻花葳蕤，虛窗月嬋娟。
雅意寓一賦，懦立貪以廉。
我誦順親記，有淚如迸泉。
我貧母亦老，苒苒髮已宣。
家徒空四壁，簞笥笑且便。
惟虞官箴曠，勿以溫飽牽。
澤深百川赴，火明斯聚蟬。
投君以臭味，君子毋棄捐。